Breyton pak eerder die All Blacks as Epic | Netwerk24
Breyton pak eerder die All Blacks as Epic
Deur Annchen Nel 15 Maart 2019 15:01
Gee my eerder die All Blacks!
Dit was Donderdag die versugting van die voormalige Springbok-vleuel Breyton Paulse.
Breyton Paulse. Foto: Greg Beadle
Dit het op die Cape Epic se nuuskonferensie in Kaapstad geklink of die 42-jarige Paulse tweede gedagtes het oor sy tweede deelname aan die agtdaagse bergfietstoer.
“Ek sal eerder die All Blacks op enige tyd op enige plek pak,” het Paulse geskerts.
Sy eerste deelname aan die uitdagende Epic was ’n hele tien jaar gelede.
Paulse sê hy wou daarna nie weer ’n fiets sien nie.
“Ek het eers sowat ’n jaar en ’n half gelede weer my liefde vir fietsry herontdek.
“Ek doen dit egter nie vir die pret nie.”
Ek sal eerder die All Blacks op enige tyd op enige plek pak.
Paulse en Johan Coetzee sal in die meestersafdeling ten bate van Kansa deelneem.
Hy het vroeër vanjaar aan die Tankwa-wedren in die Koue Bokkeveld deelgeneem – daar waar sy wortels begin het.
“Ek het baie respek vir die beroepsryers wat ure insit om op die hoogste vlak deel te neem,” sê die SuperSport-ontleder.
“Ek gaan baie koffie drink langs die pad en sal ’n heuwel opstap as dit moet.”
Die Epic is natuurlik dikwels ’n speelplek vir oud-Bokke. Joel Stransky en John Smit is gereelde deelnemers en Marius Hunter gaan ook weer sy slag wys.
Robbie Hunter. Foto: Greg Beadle
’n Nuwe gesig in vanjaar se Epic is die voormalige Springbok-padryer Robbie Hunter.
Hy het laggend gesê hy wil nie ’n skof wen nie, maar pret hê en ondervinding opdoen.
Hunter het in 2007 die 11de skof in die Tour de France gewen.
Die 41-jarige sal sy debuut maak, maar het darem die Oostenryker Rene Haselbacher aan sy sy, wat al drie wedrenne voltooi het. Hulle neem deel in die meestersafdeling.
Haselbacher se laaste deelname was in 2015.
Smit sal aan sy vyfde Epic deelneem. Sy spanmaat is Shane Chorley.
Stransky se spanmaat is Darren Gallias.
Dié oud-Bokke is grootmeesters.
Die toer begin Maandag in alle erns met die eerste skof in Hermanus.
Deelnemers van 50 lande het ingeskryf. Of almal die eindbestemming by Val de Vie op hul fiets sal bereik, is natuurlik ’n ander vraag.
* Sondag se proloog oor 21 km (met ’n klim van 600 m) begin en eindig by die Universiteit van Kaapstad.
Die elitevroue spring weg vanaf 10:40 en die mans vanaf 11:45.
* Die proloog en die laaste skof na Val de Vie sal regstreeks op SS 8 uitgesaai word.
Die hele wedren kan op cape-epic.com en die app Epic Series gevolg word.
Meer oor: Bergfietsry | Cape Epic | Robbie Hunter | Breyton Paulse
Schurter soek Cape Epic-titel terug
Kampioen Kulhavy kry nuwe maat
Terug in saal, maar dié keer op bergfiets
Dis olé, olé in vanjaar se Cape Epic